Een dood, 7 beseer toe taxi, motorfiets botsFoto: Verskaf. ŉ Motorfietsryer is dood en sewe mense beseer toe ŉ taxi en ŉ motorfiets Dinsdagoggend aan die Oos-Rand gebots het. Ineke van Huyssteen, woordvoerder van ER24, het gesê die voorval het by die kruising van Modderfontein en Greenstone-rylaan in Greenstone Hill plaasgevind. ER24-paramedici het net voor 07:00 by die toneel opgedaag. “Paramedici het sommige van die beseerde insittendes van die taxi aangetref waar hulle op die toneel rondloop. Hulle het vasgestel sewe mense het geringe tot ernstige beserings opgedoen,” het van Huyssteen gesê. Die motorfietsryer is volgens Van Huyssteen meters ver van die wrak van sy motorfiets aangetref met noodlottige beserings. Hy is op die toneel dood verklaar. Die beseerdes is na ŉ hospitaal geneem vir verdere mediese behandeling. Die oorsaak van die botsing is nog nie bekend nie. Foto: Verskaf.